עכבה אופיינית

[שמאל|ממוזער|250px|[דיאגרמת סמית, המשמשת למיון של ערכי העכבה האופיינית במישור המרוכב, ומקשרת בינה לבין גדלים קשורים כמו מקדמי החזרה ופיזור ויחס גלים עומדים.]]
**עכבה אופיינית** היא עכבה חשמלית המאפיינת גל במערכת מפולגת כמו קו תמסורת או תווך אופטי. היא נקבעת על ידי התכונות החשמליות של החומר, הממדים הגאומטריים של קו התמסורת (מלבד אורך הקו) ולעיתים גם תלויה בתדירות. מקצה קו תמסורת או ממשטח המפריד בין שני חומרים יכולה להיות החזרה, ומשרעת הגל המוחזר תלויה בעכבות האופייניות של המערכת.

העכבה המאפיינת את הריק ואת החומר נקראת **עכבה עצמותית** (intrinsic impedance) וניתן להגדיר עכבה כזו לתופעות נוספות כמו גלי קול.

## הגדרה
עכבה חשמלית של רכיב חשמלי מקובץ כמו נגד, קבל וסליל השראה מוגדרת כיחס בין משרעת המתח הנופל עליו למשרעת הזרם הזורם דרכו במצב סינוסי מתמיד. לעומת זאת, במערכת מפולגת המתח נמסר כגל אלקטרומגנטי וחוקי קירכהוף אינם מתקיימים באופן רגעי. במערכת כזו מגדירים עכבה אופיינית כיחס בין משרעת המתח בין שני הדקי קו תמסורת לבין משרעת הזרם הזורם בו באופן מקומי. משרעות המתח והזרם משתנות בנקודות שונות לאורך קו התמסורת, אך היחס ביניהן נשאר קבוע ובניגוד לנגד הוא אינו תלוי באורך קו התמסורת. העכבה האופיינית מסומנת לרוב \, Z_0 או \, Z_C והיא נמדדת באוהם:
:Z_0 = \frac{V^+}{I^+} = -\frac{V^-}{I^-}
כאשר \, V^+ היא משרעת המתח ו-\, I^+ היא משרעת הזרם של הגל המתקדם, \, V^- ו-\, I^- הן משרעות המתח והזרם של הגל בכיוון ההפוך. הסימן השלילי של יחס זה בכיוון ההפוך מציין שהמתח אינו תלוי בכיוון התקדמות הגל אך הזרם של הגל בכיוון ההפוך נלקח בסימן שלילי.

בקו תמסורת ללא הפסדים, ניתן לבטא את העכבה האופיינית בעזרת ההשראות והקיבול ליחידת אורך:
:Z_0 = \sqrt{\frac{L}{C}}
כאשר L היא ההשראות ליחידת אורך ו-C היא הקיבול ליחידת אורך, והעכבה האופיינית היא מספר ממשי.

הערכים המקובלים בכבל קואקסיאלי הם של 50 עד 100 אוהם. לכבל שטוח בעל שני מוליכים יש עכבה אופיינית של 300 עד 1,000 אוהם.

בקו תמסורת בעל הפסדים, העכבה האופיינית היא:
:Z_0 = \sqrt{\frac{R + j \omega L}{G + j \omega C}}
כאשר R הוא ההתנגדות ליחידת אורך (לאורך הקו), G הוא המוליכות ליחידת אורך בין הדקי הקו, \omega תדירות הגל ו־j היחידה המדומה המקיימת j^2=-1. כאן העכבה האופיינית היא מספר מרוכב, כלומר קיים הפרש מופע בין המתח והזרם בקו ששוה לזווית בהצגה קוטבית של העכבה האופיינית במישור המרוכב.

## תיאום עכבות
כאשר מקור מתח סינוסי מחובר לקו תמסורת שבקצהו התקן מקובץ כמו נגד, המתח יימסר בקו כגל מתקדם ויוחזר מהנגד כגל חוזר. היחס בין הגל המתקדם לגל החוזר נקרא **מקדם ההחזרה** או **מקדם ההחזר** והוא תלוי בעכבה האופיינית של הקו ובעכבה החשמלית של הרכיב שבקצה הקו:
:\Gamma = \frac{Z_L-Z_0}{Z_L+Z_0}
כאשר Z_L היא העכבה החשמלית של העומס המחובר בקצה קו התמסורת ו-Z_0 העכבה האופיינית של הקו. בקו תמסורת ללא הפסדים שבקצהו נגד בעל התנגדות זהה לעכבה האופיינית לא יהיו החזרות ולא ייווצר גל עומד. כך ניתן למסור את כל ההספק החשמלי לעומס. למצב כזה קוראים תיאום עכבות וטיב התיאום נמדד על ידי יחס גלים עומדים. בקו תמסורת בעל הפסדים העכבה האופיינית תלויה בתדירות הגל ולכן לא ניתן לתאם אותו באופן מלא לגלים בתדרים שונים או לפולסים.

## עכבה עצמותית של חומר ושל ריק
העכבה העצמותית של תווך מוגדרת כיחס בין פאזור השדה החשמלי לבין פאזור השדה המגנטי של גל אלקטרומגנטי. העכבה האופיינית העצמותית מסומנת לרוב באות היוונית \eta ונמדדת גם היא ביחידות אוהם. העכבה העצמותית של הריק:
:\eta_0 = \sqrt{\frac{\mu_0}{\varepsilon_0}} = \sqrt{ c^2 {\mu_0}^{2} } = 299,792,458 \ \left[\frac{m}{s}\right] \cdot 4\pi\cdot {10}^{-7} \ \left[\frac{H}{m}\right] = 119.9169832 \pi \ \Omega \approx 376.73 \ \Omega 
כאשר \mu_0 היא מקדם המגנטיות של הריק ו-\varepsilon_0 היא המקדם הדיאלקטרי של הריק.

העכבה העצמותית של חומר היא:
:\eta = \sqrt{\frac{\mu}{\varepsilon}}
לחומרים בעלי מוליכות חשמלית יש מקדם דיאלקטרי מרוכב וכתוצאה מכך גם עכבה עצמותית מרוכבת, וקיים הפרש מופע בין השדה החשמלי לשדה המגנטי.

באופן דומה, ניתן להגדיר עכבה עצמותית לגל קול כיחס בין הלחץ בחומר למעוותים בו. במקרה כזה העכבה העצמותית של חומר שווה למכפלת הצפיפות שלו במהירות הקול בו.

## דוגמאות
העכבה האופיינית של זוג תיילים מוליכים ברדיוס a ובמרחק b זה מזה היא:
:Z_0 = \frac{\eta}{\pi} \ln\left(\frac{2b}{a}\right)

בקו תמסורת המורכב משני לוחות ארוכים, העכבה האופיינית היא:
:Z_0 = \eta \frac{d}{a}
כאשר \eta היא העכבה העצמותית התלויה במקדם הדיאלקטרי והמקדם המגנטי של החומר בין הלוחות, d הוא המרחק בין הלוחות ו-a הוא רוחב הלוחות.

העכבה האופיינית של כבל קואקסיאלי היא:
:Z_0 = \frac{\eta}{2 \pi} \ln\left(\frac{b}{a}\right)
כאשר a היא הרדיוס הפנימי של הכבל ו-b היא הרדיוס החיצוני.

בגלבו העכבה האופיינית תלויה באופן התנודה המתעורר בו. עבור אופן TE:
:Z_0 = \frac{\eta}{\sqrt{1-\left(\frac{f_c}{f}\right)^2}}
כאשר f היא תדירות הגל ו-f_c היא תדר הקיטעון של אופן התנודה.

## ראו גם
* קו תמסורת
* עכבה חשמלית
* גלבו
* קבוע ההתפשטות

## לקריאה נוספת

* Horowitz P., Hill W., **The Art of Electronics**, 2nd ed. Cambridge University Press, 1989, pp.879-881. 


## הערות שוליים

קטגוריה:טכנולוגיה תקשורתית
קטגוריה:מעגלים חשמליים